પ્રાપ્ત માહિતી મુજબ ઉપલેટાની આ ક્રિષ્ના સ્કૂલમાં મળી આવેલા પાર્સલ બોમ્બે કેટલાક પ્રશ્નો પણ સર્જયા છે. જેમાં ૧ર ઓકટોબરના રોજ પાર્સલ બોમ્બ આવ્યો હતો. પરંતુ સ્કૂલ સંચાલકોનું ધ્યાન ન જતા અથવા કોઇ કારણોસર સંચાલક પ્રોફેસર વલ્લભભાઇ ડોબરીયાએ આ પાર્સલ છેક ૧૪ ઓક્ટોબરના રોજ બે દિવસ પછી પાર્સલ ખોલતા તેમાંથી વિસ્ફોટકો મળી આવ્યા હતા. આમ છતા સ્કૂલ સંચાલકો દ્વારા તાકીદે પોલીસનું ધ્યાન દોરવાની દરકાર લેવામાં આવી ન હતી. બાદમાં અચાનક જ બનાવની ગંભીરતા જણાતા મંગળવારે સાંજે સ્કૂલમાંથી મળેલા પાર્સલ બોમ્બ અંગે પોલીસને જાણ કરવામાં આવતા બુધવારે સવારથી તપાસનો ધમધમાટ શરૂ થયો હતો. જયારે પાર્સલ બોમ્બમાંથી સાત જેટલી જીલેટીન સ્ટીક ઉપરાંત વાયરીંગ, ડિટોનેટર સહિતની સામગ્રી પણ મળી આવતા પોલીસ દ્વારા વિવિધ દિશાઓમાં તપાસ શરૂ કરવામાં આવી છે.